Mahathir makin lantang kritik, tegur Abdullah 
Malaysia Today – 25/6/2006

Majlis Ucapan Khas Dan Dialog Tun Mahathir yang berlangsung di sini hari ini dilihat sebagai pertemuan bersejarah dan meriah kerana ia menghimpunkan kehadiran pelbagai pemimpin politik daripada PAS, KeADILan, DAP, Umno serta badan bukan kerajaan (NGO), bekas pegawai kanan kerajaan, bekas menteri kabinet dan orang ramai yang hadir untuk mendengar penjelasan isu-isu yang telah didedahkan oleh beliau.

Majlis tersebut yang dianjurkan oleh 26 NGO dengan kerjasama laman web Malaysia Today.net dilihat sebagai pencetus kepada satu gelombang dalam arena politik tanah air bagi mendedahkan ketempangan pemerintahan Perdana Menteri Dato Seri Abdullah Ahmad Badawi dan barisan kabinetnya.

Selain itu juga dapat memberi gambaran dengan jelas polemik sebenar yang berlaku antara Tun Mahathir dan Abdullah yang ternyata tiada unsur emosi ataupun sentimen peribadi. 

Antara barisan kepimpinan PAS yang hadir terdiri daripada Timbalan Presiden PAS Ustaz Nasharuddin Mat Isa, Naib Presiden, Dato' Husam Musa, Ketua Pemuda, Salahudin Ayub, AJK PAS Mahfuz Omar, Ketua Penerangan Dewan Muslimat, Dr Siti Mariah Mahmud, dan lain-lain lagi aktivis PAS, seperti Subky Abdul Latif, juga Pesuruhjaya PAS Wilayah Persekutuan dan Negeri Sembilan, Mohd Nor Mohamad dan Dr Rosli Yaakob.

Daripada KeADILan ialah Bendaharinya, Abdul Rahman Othman dan bekas Naib Presidennya, Saifuddin Nasution Ismail. Turut kelihatan Presiden ABIM, Yusri Mohamad dan ulama Uthman El-Muhammady, yang juga Pesuruhjaya Suhakam dan Felo Kehormat IKIM.

Selain itu turut menarik perhatian ramai ialah kehadiran bekas CEO Proton, Tengku Mahaleel, bekas Ketua Penerangan Umno, Tan Sri Megat Junid dan Dato' Paduka Ibrahim Ali. Beberapa bekas anggota Parlimen Umno seperti Dato' Ismail Said (Kemaman, yang juga bekas Setiuasaha Perhubungan Umno Terengganu) dan Dato' Ruhanie Ahmad (bekas Pengerusi Kelab Penyokong Kerajaan BN) juga hadir, di samping beberapa bekas pegawai kanan kerajaan.

Megat Junid yang merupakan tokoh paling rapat dengan Mahathir duduk di atas pentas ketika bekas Perdana Menteri itu berucap. Apabila Mahathir mengadakan sidang akhbar kemudiannya, Megat Junid juga kelihatan di sebelahnya.

Majlis yang sepatutnya bermula sekitar jam 9.00 pagi telah menyebabkan sedikit keresahan di kalangan hadirin kerana ada spekulasi yang menyatakan bahawa Tun Mahathir tidak hadir, namun kegelisahan terubat apabila Tun Mahathir beserta isteri Toh Puan Siti Hasmah muncul pada jam 10.00 pagi dengan memandu sendiri kenderaannya. 

Dewan Kelab Century Paradise di mana majlis ini berlangsung, menjadi sesak dengan hadirin mencecah sekitar 600 orang tidak termasuk sejumlah orang ramai yang kecewa kerana tidak dapat memasuki ruang dewan. 

Majlis ini turut mendapat liputan sejumlah besar lebih 50 wartawan termasuk jurulensa dan jurukamera daripada pelbagai media dan disiarkan seketika Buletin Utama TV3 jam 8.00 malam pada hari yang sama.

Tun Mahathir memulakan ucapan dengan nada nada seloroh "orang politik apabila berkata tidak akan berpolitik lagi.." disambut dengan gelak ketawa hadirin.

Ucapan khas beliau lebih tertumpu kepada isu jambatan Singapura yang antara lain merupakan kemuncak kemarahan beliau terhadap Pak Lah, selain menjelaskan isu-isu seperti AP, Proton, Agusta, GLC dan lain-lain ldengan diselang-selikan ungkapan sinis dan lucu seperti 'anak menantu', 'lulusan Oxford', 'tingkat 4', 'main golf di Singapura' yang disambut dengan sorakan, tepukan gemuruh serta gelak ketawa hadirin.

Beliau berucap hampir dua jam, selain menjawab hampir 20 soalan yang dikemukakan oleh hadirin melalui borang yang diedarkan oleh penganjur.

Selesai sahaja sahaja sidang media, majlis makan bersama pimpinan politik turut diadakan. Selepas itu, upacara pemotongan kek dilakukan bersama tanda tangan di atas kain pemidang yang menyatakan sokongan terhadap Tun Mahathir.

Ramai pemerhati berpuas hati dengan penjelasan tersebut dan mahukan supaya Tun Mahathir mengadakan 'roadshow' ke seluruh negara bagi menjelaskan kepincangan yang telah dilakukan oleh Abdullah, terutama dalam hal kedaulatan negara yang hampir tergadai kepada pihak asing.

Rata-rata merasakan pertembungan antara Mahathir dan Abdullah sudah tidak dapat dibendung lagi. Ini berdasarkan kritikan Mahathir yang semakin lantang, dan bukan lagi terhad kepada isu-isu tertentu, malah melewati hal-hal asas kepemimpinan Abdullah yang disifatkan begitu lemah dan mudah tunduk kepada tekanan luar.
Source: www.malaysia-today.net